बालमन यह कहानी सुनकर कितना आश्चर्यचकित होता था इसका वर्णन तो शब्दों से परे है, लेकिन वह कथा सुनने की उत्सुकता हर बार इस प्रकार रहती थी, मानो इस बार कथा में कुछ नया होगा। शायद कक्षा चार या पाँच में रही होऊँगी, किसी प्रयोजन से घर में एप्पन (भीगे और पिसे हुए चावलों का लेप) बना हुआ था, मैंने अपनी चित्रकारी का प्रदर्शन करने के लिए उस नाग कोठरी को और सुन्दर बनाते हुए दोहरी लकीर से उसकी किनारी बनाकर साड़ी के बॉर्डर जैसा डिजाइन बनाते हुए उसे सजा दिया। बुआ थोड़ा नाराज़ हुई; क्योंकि उनके मेहनत से पीसे हुए एप्पन में मैंने चित्रकारी करते- करते हरा व काला रंग घोल दिया था, मैं डरी हुई थी कि अम्मा भी नाराज होंगी; लेकिन अम्मा ने बहुत प्यार से समझाया कि जिस काम को करने की जो रीति होती है ,उसे वैसे ही करना चाहिए। अब सोचती हूँ, तो लगता है जाने कहाँ से वह इतना धैर्य लाती थीं कि उन्हें गुस्सा आता ही नहीं था, जब अपने बच्चों की नादानियों पर नाराज़ होने लगती हूँ, तो बहुत बार अम्मा का धैर्य से मुस्कुराता चेहरा सामने आ जाता है और मैं अपना गुस्सा भूल जाती हूँ।